ओडिशा में Coronavirus के 69 नए मामले सामने आए, कुल संख्या 3.36 लाख के पार
ओडिशा में कोविड-19 के 69 नए मामले सामने आने के बाद सोमवार को राज्य में संक्रमितों की कुल संख्या बढ़कर 3,36,705 हो गई हैं। स्वास्थ्य विभाग के एक अधिकारी ने बताया कि नए 69 मरीजों में से 41 नए मरीज पृथक-वास केन्द्रों में मिले।
भुवनेश्वर: ओडिशा में कोविड-19 के 69 नए मामले सामने आने के बाद सोमवार को राज्य में संक्रमितों की कुल संख्या बढ़कर 3,36,705 हो गई हैं। स्वास्थ्य विभाग के एक अधिकारी ने बताया कि नए 69 मरीजों में से 41 नए मरीज पृथक-वास केन्द्रों में मिले। शेष मरीज पहले से संक्रमित लोगों के सम्पर्क में आए व्यक्तियों की पहचान के क्रम में सामने आए। गंजाम, कंधमाल और नबरंगपुर कोविड-19 मुक्त जिले हैं, यहां वायरस का एक भी सक्रिय मामला नहीं है। उन्होंने बताया कि शुक्रवार से राज्य में कोरोना वायरस से मौत का कोई मामला सामने नहीं आया है और मृतक संख्या 1,914 बनी हुई है। राज्य में अभी 631 लोगों का कोरोना वायरस संक्रमण का इलाज चल रहा है और 3,34,107 लोग संक्रमण मुक्त हो चुके हैं। अधिकारी ने बताया कि यहां अभी तक 81.89 लाख से अधिक नमूनों की कोविड-19 संबंधी जांच की जा चुकी है। वहीं, देश में पिछले 24 घंटे में कोविड-19 के 14,199 नए मामले सामने आने से कुल संक्रमितों की संख्या बढ़कर 1.10 करोड़ से ज्यादा हो गई। वहीं, लगातार पांचवें दिन उपचाराधीन मरीजों की संख्या में वृद्धि हुई। स्वास्थ्य मंत्रालय के आंकड़ों के अनुसार नए मामलों के बाद देश में संक्रमितों की कुल संख्या बढ़कर 1,10,05,850 हो गई है। इस बीच, संक्रमण से 83 और मरीजों की मौत के बाद मृतकों की संख्या बढ़कर 1,56,385 हो गई है। देश में संक्रमण से अब तक 1,06,99,410 मरीज स्वस्थ हो चुके हैं और राष्ट्रीय स्तर पर स्वस्थ होने की दर 97.22 फीसदी है। वहीं, मृत्यु दर 1.42 फीसदी है। आंकड़ों के अनुसार, देश में अभी कोविड-19 का उपचार करा रहे मरीजों की संख्या बढ़कर 1,50,055 हो गई, जो कि कुल मामलों का 1.36 फीसदी है। भारत में कोविड-19 के मामले सात अगस्त को 20 लाख के से ज्यादा हो गए थे, जबकि 23 अगस्त को 30 लाख, पांच सितंबर को 40 लाख और 16 सितंबर को 50 लाख का आँकड़ा पार किया था। 28 सितंबर को यह 60 लाख के पार चला गया, जबकि 11 अक्टूबर को 70 लाख, 29 अक्टूबर को 80 लाख, 20 नवंबर को 90 लाख और 19 दिसंबर को एक करोड़ का आंकड़ा पार किया था। भारतीय आयुर्विज्ञान अनुसंधान परिषद (आईसीएमआर) के अनुसार, 21 फरवरी तक देशभर में कुल 21,15,51,746 नमूनों की जांच हुई, जिनमें से 6,20,216 नमूनों की जांच रविवार को हुई। देश में बीमारी से जान गंवाने वाले 83 और मरीजों में 35 महाराष्ट्र के, 15 केरल के, छह पंजाब के, पांच छत्तीसगढ़ के और चार मध्य प्रदेश के हैं। देश में अब तक कुल 1,56,385 मरीजों की मौतें हुई हैं, जिनमें 51,788 महाराष्ट्र में हुई है, जबकि तमिलनाडु में 12,460, कर्नाटक में 12,294, दिल्ली में 10,900, पश्चिम बंगाल में 10,249, उत्तर प्रदेश में 8,715 और आंध्र प्रदेश में 7,167 मौतें हुई हैं। स्वास्थ्य मंत्रालय ने कहा कि 70 फीसदी से ज्यादा मरीजों की मौतें अन्य बीमारियों के कारण हुईं। मंत्रालय ने अपनी वेबसाइट पर कहा, "हमारे आंकड़ों का आईसीएमआर के आंकड़ों के साथ मिलान किया जा रहा है।"ये भी पढ़ें